CELEX: C2005/006/15
Language: et
Date: 2005-01-08 00:00:00
Title: Euroopa Kohtu (teine koda) 11. novembri 2004. aasta otsus kohtuasjas C-425/02: Johanna Maria Delahaye (abielunimi Boor) versus Ministre de la Fonction publique et de la Réforme administrative (Töötajate õiguste kaitse ettevõtte üleminekul riigile — Riigi võimalus kohaldada avaliku õiguse norme — Palga vähendamine)

8.1.2005   
            
            
               ET
            
            
               Euroopa Liidu Teataja
            
            
               C 6/9
            
         
      EUROOPA KOHTU
   
   (teine koda)
   11. novembri 2004. aasta otsus
   kohtuasjas C-425/02: Johanna Maria Delahaye (abielunimi Boor) versus Ministre de la Fonction publique et de la Réforme administrative (1)
   
   (Töötajate õiguste kaitse ettevõtte üleminekul riigile - Riigi võimalus kohaldada avaliku õiguse norme - Palga vähendamine)
   (2005/C 6/15)
   Kohtumenetluse keel: prantsuse
   Kohtuasjas C-425/02, mille esemeks on Cour administrative'i (Luksemburg) 21. novembri 2002. aasta otsusega EÜ asutamislepingu artikli 234 alusel esitatud eelotsusetaotlus, mis saabus Euroopa Kohtusse 25. novembril 2002, kohtuasjas järgmiste poolte vahel: Johanna Maria Delahaye (abielunimi Boor) versus Ministre de la Fonction publique et de la Réforme administrative, tegi Euroopa Kohus (teine koda), koosseisus: koja esimees C. W. A. Timmermans ja kohtunikud C. Gulmann ja N. Colneric (ettekandja); kohtujurist: P. Léger, kohtusekretär: vanemametnik M. Múgica Arzamendi, 11. novembril 2004 otsuse, mille resolutiivosa on järgmine:
   Nõukogu 14. veebruari 1977. aasta direktiivi 77/187/EMÜ liikmesriikide nende seaduste ühtlustamise kohta, mis käsitlevad töötajate õiguste kaitset äriühingute, ettevõtete või nende osade üleminekul, tuleb tõlgendada nii, et sellega ei ole põhimõtteliselt vastuolus, kui ettevõtte ülemineku korral eraõiguslikult juriidiliselt isikult riigile vähendab riik kui uus tööandja asjaomaste töötajate palka, et järgida avalikku teenistust reguleerivaid siseriiklikke õigusnorme. Kuid kõnealuseid õigusnorme kohaldama ja tõlgendama pädevad ametiasutused on kohustatud seda tehes arvestama võimalikult suurel määral nimetatud direktiivi eesmärki, võttes eelkõige arvesse töötaja staaži, juhul kui riigiteenistujate olukorda reguleerivad siseriiklikud õigusnormid arvestavad riigiteenistuja staaži tema palga arvutamiseks. Kui sellise arvutuse tulemusel töötaja palk oluliselt väheneb, on tegemist töötingimuste olulise muutusega üleminekust mõjutatud töötajate kahjuks, ning kui tööleping sellepärast lõpetatakse, tuleb direktiivi 77/187 artikli 4 lõike 2 kohaselt pidada töölepingu lõpetamise eest vastutavaks tööandjat.
   
      (1)  EÜT C 19, 25.1.2003.